钦定古今图书集成/理学汇编/经籍典/第157卷 > 《定风雅颂解》前人
## 钦定古今图书集成/理学汇编/经籍典/第157卷 > 《定风雅颂解》前人

《诗》之息久矣，天子诸侯莫得而自正也。古诗之作，有天下焉，有一国焉，有神明焉。观天下而成者，人不得
而私也；体一国而成者，众不得而违也；会神明而成
者，物不得而欺也。不私焉，《雅》著矣；不违焉，《风》一矣；不
欺焉，《颂》明矣。然则《风》生于文王，而《雅》《颂》杂于武王之
间。《风》之变自夷、懿始，《雅》之变自厉、幽始。霸者兴，变风
息焉。王道废，诗不作矣。秦汉而后，何其寂然也！王通
谓“诸侯不贡《诗》，天子不采风，乐官不达《雅》《颂》，国史不
明。”变非民之不作也。诗出于民之情性，情性其能无
哉？职诗者之罪也。通之言，其几于圣人之心矣。或问
成王、周公之际，风有变乎？曰：豳是矣。幸而成王悟也，
不然，则变而不能复乎？豳之去，《雅》一息焉，盖周公之
心也，故能终之以正。